A Bizottság 1579/74/EGK Rendelete
(1974. június 24.)
a gabonából és rizsből készült termékekre vonatkozó importlefölözés kiszámításának, valamint e lefölözésnek az előbbi termékekre és a gabonából előállított összetett takarmányra vonatkozó előzetes rögzítésének eljárásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1125/74/EGK rendelettel [1] módosított, a gabonafélék piacának közös szervezéséről szóló, 1967. június 13-i 120/67/EGK tanácsi rendeletre [2] és különösen annak 15. cikke (3) bekezdésére és 24. cikkére,
tekintettel a legutóbb az 1129/74/EGK rendelettel [3] módosított, a rizs piacának közös szervezéséről szóló, 1967. július 25-i 359/67/EGK tanácsi rendeletre [4] és különösen annak 13. cikke (3) bekezdésére és 25. cikkére,
tekintettel a legutóbb a 881/73/EGK rendelettel [5] módosított, a gabonafélék és a rizs feldolgozásával előállított termékek behozatali és kiviteli rendszeréről szóló, 1968. július 23-i 1052/68/EGK tanácsi rendeletre [6] és különösen annak 2. cikke (2) bekezdésére és 5. cikkére,
mivel az 1052/68/EGK rendelet hatálya alá tartozó feldolgozott termékek lefölözésének változó összetevőjét általában egy hónapra rögzítik, a közbenső időszakban pedig az alaptermék lefölözésének változásával összhangban módosítják; mivel ez a változás nincs mindig azonnali hatással az importált feldolgozott termékek árára; mivel a fent említett rendelet azt is előírta, hogy a változó összetevőt nem szabad módosítani az adott hónapban, amennyiben az alaptermékek lefölözésének változása nem ér el egy bizonyos rögzítendő határértéket;
mivel az 1052/68/EGK rendelet 5. cikkének végrehajtása céljából azon feldolgozott termékek lefölözésének változó összetevőjét, amelyek az előállításukhoz használt alaptermékek után termelési visszatérítésre jogosultak, csökkenteni kell e visszatérítésnek a változó összetevő kiszámításához használt termékekre nyújtott összegével;
mivel a 120/67/EGK rendelet 15. cikke (3) bekezdésének és a 359/67/EGK rendelet 13. cikke (3) bekezdésének megfelelően az importlefölözés előzetes rögzítésére vonatkozó rendelkezések részben vagy egészben kiterjeszthetők a feldolgozott termékekre, valamint a gabonafélékből előállított összetett takarmányokra; mivel a piaci viszonyokat és a nemzetközi kereskedelem követelményeit figyelembe véve ezt a kiterjesztést most kell elvégezni;
mivel a malátakereskedelem körülményei és érzékenysége miatt, ha a lefölözést előzetesen rögzítik, rendelkezni kell a támogatás megállapításáról, hogy a rendszer keretében importált maláta olyan feltételek mellett érkezzen a Közösségbe, amely nem zavarja meg a piacot;
mivel a legutóbb az 1047/73/EGK rendelettel [7] módosított, a gabonafélék és a rizs feldolgozásával előállított termékek utáni lefölözés kiszámításának, valamint néhány ilyen termék tekintetében a lefölözés előzetes rögzítésének eljárásáról szóló, 1968. július 26-i 1080/68/EGK bizottsági rendelet [8] csak bizonyos feldolgozott termékek esetében írja elő az importlefölözés előzetes rögzítését; mivel az említett rendeletet több alkalommal is módosították, mivel az átláthatóság érdekében szükséges, hogy a helyébe ez a rendelet lépjen;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
I. CÍM
A lefölözés módosítása
1. cikk
(1) Amennyiben az 1052/68/EGK rendelet hatálya alá tartozó termékek behozatalának hónapjában a 100 kg alaptermékre érvényes lefölözés 0,25 elszámolási egységgel meghaladja az ugyanarra a mennyiségre az előző hónap első 25 napján érvényes, az említett rendelet 2. cikke (1) bekezdésének második albekezdése szerint kiigazított átlaglefölözést, akkor a feldolgozott termék lefölözésének változó összetevőjét a megállapított többlettel egyenlő, az elszámolási egység 0,25 részére, illetve a 0,25 rész legközelebbi többszörösére kerekített összeggel kell megnövelni, majd e többlet összegét a 1052/68/EGK rendelet mellékletének 4. oszlopában szereplő együtthatóval meg kell szorozni.
Ezt a növelést a többlet megállapítását követő naptól kell alkalmazni.
Ha ezután ugyanabban a hónapban a 100 kg alaptermékre érvényes lefölözés legalább 0,25 elszámolási egységgel eltér a fent említett módon megnövelt változó összetevőtől (a fent említett szorzást megelőzően), akkor a változó összetevőt a megállapított különbözettel egyenlő, az elszámolási egység 0,25 részére, illetve a 0,25 rész legközelebbi többszörösére kerekített összeggel kell növelni vagy csökkenteni, majd a kerekített különbözetet a fent említett együtthatóval megszorozni.
A lefölözés összegét azonban semmilyen esetben sem lehet a hónap első napján rögzített szint alá csökkenteni.
(2) Az (1) bekezdésnek a közös vámtarifa 23.02 A alszáma alá tartozó termékekre történő alkalmazásakor a 100 kg "alaptermék" utáni lefölözést a 100 kg közönséges búza, 100 kg árpa és 100 kg kukorica utáni lefölözéseket összeadva, majd az összeget hárommal elosztva kell kiszámítani.
II. CÍM
A termelési visszatérítésre jogosult termékek lefölözése
2. cikk
A 1052/68/EGK rendelet 2. cikkének megfelelően kiszámított és az említett rendelet 6. cikkében felsorolt feldolgozott termékek 100 kg-jára alkalmazandó lefölözés változó összetevőjét azzal az összeggel kell csökkenteni, amely egyenlő a behozatal napján a következőkre nyújtott termelési visszatérítéssel:
a) 180 kg feldolgozásra szolgáló kukorica, a söriparban felhasználandó kukoricadara vagy durva őrleménye tekintetében;
b) 161 kg keményítőfeldolgozásra szolgáló kukorica, a közös vámtarifa 07.06 A alszáma alá tartozó szágó, manióka, nyílgyökér, kosborgyökér, valamint egyéb gyökerek és gumók lisztjei és durva őrleményei tekintetében;
c) 220 kg keményítőfeldolgozásra szolgáló közönséges búza, a búzakeményítő tekintetében;
d) 152 kg keményítőfeldolgozásra szolgáló törmelékrizs, a rizskeményítő tekintetében;
e) 161 kg keményítőfeldolgozásra szolgáló kukorica, a búza-, illetve rizskeményítőtől eltérő keményítő tekintetében;
f) 400 kg keményítőfeldolgozásra szolgáló közönséges búza, a búzasikér tekintetében;
g) 200 kg keményítőfeldolgozásra szolgáló kukorica, a szárazanyagra számítva 40 tömegszázalékot meghaladó fehérjetartalmú, a kukoricából történő keményítőgyártás melléktermékei (kivéve a koncentrált áztatóvizet) tekintetében;
h) 210 kg keményítőfeldolgozásra szolgáló kukorica, a glükóz tekintetében, fehér kristályos por formájában hozzáadott ízesítő- vagy színezőanyaggal vagy anélkül, akár zsugorítva is;
i) 161 kg keményítőfeldolgozásra szolgáló kukorica, egyéb glükóz vagy glükózszirup tekintetében, hozzáadott ízesítő- vagy színezőanyaggal vagy anélkül.
III. CÍM
A lefölözés előzetes rögzítése
3. cikk
(1) A 120/67/EGK rendelet 1. cikkének d) pontjában és a 359/67/EGK rendelet 1. cikkének c) pontjában említett termékek behozatala tekintetében - amennyiben az engedély iránti kérelemben a kérelmező ezt 13 óra előtt kéri - az engedély kérelmezésének napján alkalmazandó lefölözés lesz alkalmazandó az engedély érvényessége alatt bármikor végrehajtott behozatal tekintetében.
Az előző albekezdésben említett esetben a lefölözést szükség esetén a lefölözés változó összetevőjének kiszámításához alapul vett alaptermék vagy alaptermékek tekintetében a behozatal hónapjában érvényes küszöbár szerint kell kiigazítani, a 120/67/EGK rendelet 15. cikke (3) bekezdése második albekezdése lehetséges alkalmazásának sérelme nélkül.
Ezt a kiigazítást a lefölözésnek a kérelmezés hónapjában a 100 kg alaptermékre a kérelem hónapjában érvényes küszöbár és a behozatal hónapjában érvényes küszöbár közötti különbözettel történő növelésével vagy csökkentésével kell elvégezni, miközben ezt a különbözetet az 1052/68/EGK rendelet mellékletének 4. oszlopában feltüntetett együtthatóval kell kiigazítani.
(2) A 11.07 vámtarifaszám alá tartozó termékek tekintetében támogatást kell adni az előzetesen rögzített lefölözéshez. Ez a támogatás a feldolgozott termék 100 kg-jaként egyenlő a 120/67/EGK rendelet 15. cikke alapján és a legutóbb a 2435/70/EGK rendelettel [9] módosított, a gabonafélék lefölözése előzetes rögzítésének szabályairól szóló, 1967. június 21-i 140/67/EGK tanácsi rendelet [10] alapján, valamint az engedély kérelmezésének napján a lefölözés változó összetevője kiszámításához alapul vett alaptermék mennyiségére érvényes díjaknak megfelelően alkalmazandó támogatással.
A 140/67/EGK rendelet 9. cikke b) pontja lehetséges alkalmazásának sérelme nélkül a támogatást a feldolgozott termék tényleges behozatalának hónapja szerint úgy kell meghatározni, hogy a behozatali engedély érvényességének utolsó hónapjában végrehajtott behozatal esetében alkalmazandó támogatás megegyezzen az előző hónap során végrehajtott behozatalra alkalmazandó támogatással.
4. cikk
Az ebben a címben szereplő összes termék tekintetében azt az időszakot, amikor a lefölözés előzetes rögzítését lehet igényelni, a 120/67/EGK rendelet 26. cikkében megállapított eljárásnak megfelelően le lehet rövidíteni.
IV. CÍM
Általános rendelkezések
5. cikk
A tagállamok minden hónap tizenötödikén közlik a Bizottsággal az előző hónapra vonatkozóan:
a) azoknak a feldolgozott termékeknek a teljes mennyiségét, amelyekre behozatali engedélyt adtak ki;
b) azt a mennyiséget, amelyre a lefölözés előzetes rögzítését tartalmazó behozatali engedélyt adtak ki.
Ezeket az adatokat a termékekre vonatkozó lefölözés meghatározott tételei szerint kell csoportosítani.
6. cikk
Az 1080/68/EGK rendelet hatályát veszti.
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1974. június 24-én.